欧阳修
感春杂言
鸠鸣兮屋上，雀噪兮檐间。
百鸟感春阳，有如动机关。
雄雌相呼和，日夕聒聒不得闲。
砌下两株树，枯条有谁攀。
春风一夜来，花叶何班班。
乃知天巧夺人力，能使枯木生红颜。
奈何人为万物灵，不及草木与飞翾。
自从春来何所觉，但怪睡美不觉白日高南山。
行逢百花不著眼，岂念四气如回环，
却思年少忆前事，虽有驵骏难追还。
奈何来日尚可乐，曾不勉强相牵扳。
渌酒如春波，黄金为谁悭。
人生一世中，一步百险艰。
俟河之清不可得，聊自歌此讥愚顽。